झुंझुनूं | राजस्थान दिव्यांग सेवा संस्थान की बैठक व दीपावली स्नेह मिलन शनिवार को शहीद स्मारक पार्क में मनाया गया। इस दौरान जिला निर्वाचन अधिकारी दिनेश कुमार यादव ने दिव्यांगजनों को स्वीप अभियान के तहत वीवी पेट मशीन से वोट डालने की जानकारी दी। उन्होंने दिव्यांगजनों से कहा कि अपना कीमती वोट डालकर लोकतंत्र में अपनी अहम भूमिका निभाएं। जिले में सौ फीसदी दिव्यांगजन मतदान करें। इसके लिए पूरे प्रयास किए जा रहे हैं। मतदाता जागरूकता रथ से ग्रामीण क्षेत्रों में भी मतदाताओं को जागरूक किया जा रहा है। समारोह के मुख्य अतिथि भामाशाह शिवकरण जानू थे। अध्यक्षता महिला एवं बाल विकास विभाग के सहायक निदेशक विप्लव न्योला ने की। कार्यक्रम के दौरान तीन दिसंबर को मनाए जाने वाले विश्व दिव्यांग दिवस पर चर्चा की गई।